作者:儲光羲
標題:同諸公秋霽曲江俯見南山
內容:天靜終南高，俯映江水明。有若蓬萊下，淺深見澄瀛。群峰懸中流，石壁如瑤瓊。魚龍隱蒼翠，鳥獸遊清泠。菰蒲林下秋，薜荔波中輕。山戛浴蘭址，水若居雲屏。嵐氣浮渚宮，孤光隨曜靈。陰陰豫章館，宛宛百花亭。大君及群臣，宴樂方嚶鳴。吾黨二三子，蕭辰怡性情。逍遙滄洲時，乃在長安城。